RESOLUCIÓN conxunta do 3 de xaneiro de 2008, da División de Recursos Humanos e Desenvolvemento Profesional do Servizo Galego de Saúde e da Escola Galega de Administración Sanitaria, pola que se convocan cursos de formación continua para o persoal do Servizo Galego de Saúde.
CONSELLERÍA DE SANIDADE — III. OUTRAS DISPOSICIÓNS — 14/01/2008

Os coñecementos e capacidades dos profesionais das institucións sanitarias do Servizo Galego de Saúde determinan, en gran medida, a calidade dos servizos sanitarios dispensados aos usuarios.
Neste sentido, a formación continua amósase como unha das ferramentas máis axeitadas para mellorar e adecuar, pola vía da capacitación dos profesionais, os servizos sanitarios ás demandas dos usuarios.
Para tal fin, xa en anos anteriores foron aprobados e executados, no marco dos acordos de formación continua, os plans de formación continua do persoal de institucións sanitarias dependentes do Servizo Galego de Saúde.
Os citados plans tiveron un alto grao de participación e aceptación por parte dos profesionais receptores, abranguendo a totalidade das profesións que desenvolven os seus servizos neste organismo.
Xa que logo, cómpre continuar con este plan na liña de actuación seguida, no intento de completar os aspectos formativos máis relevantes xa impartidos en anos anteriores e iniciar o tratamento en materias novas de notoria e notable relevancia no marco da asistencia sanitaria.
Tras a creación, por Acordo do Consello da Xunta de Galicia do día 19 de decembro de 1997, da Escola Galega de Administración Sanitaria (Fegas), que ten como finalidade primordial a formación continua e o perfeccionamento técnico de todo o persoal do Servizo Galego de Saúde, asinouse entre este organismo e a escola un convenio de colaboración a través do cal a organización, xestión e execución de toda a actividade docente incluída nos plans de formación continua realizados desde o ano 1998 ata o ano 2007 lle correspondeu á escola, reservando para si a División de Recursos Humanos e Desenvolvemento Profesional do Servizo Galego de Saúde a negociación coas organizacións sindicais do contido do plan, así como a negociación e aprobación dos criterios de selección dos participantes nos distintos cursos de formación.
Para este ano prorrogouse o devandito convenio, polo que a Fegas organizará, xestionará e executará todas as actividades docentes do plan do ano 2008.
Este plan foi impulsado no seu deseño e elaboración pola División de Recursos Humanos e Desenvolvemento Profesional do Servizo Galego de Saúde a través do Consello de Formación Continua, composto por representantes do Servizo Galego de Saúde, da Fegas e das organizacións sindicais CIG, CC.OO., UGT e CSI-CSIF, asinantes do acordo de formación continua.
Así, tras unha primeira proposta de actividades formativas elaboradas pola Fegas, que foi ratificada polo consello, e escoitadas as comisións de formación de cada centro (nas que tamén están representadas as ditas organizacións sindicais), someteuse o conxunto do plan á consideración do Consello de Formación Continua do Servizo Galego de Saúde, quen emitiu, por unanimidade, informe favorable, para a súa remisión e posterior aprobación polo Ministerio para as Administracións Públicas.
Por outra parte, no seo do dito consello acordouse, tamén, coa finalidade de acadar unha maior racionalidade na confección do calendario docente, desenvolvendo as actividades incluídas no plan no maior número de meses factible, proceder á súa convocatoria o máis axiña posible.
Por todo isto e coa finalidade de lle dar á formación a continuidade axeitada que a faga realmente efectiva, a División de Recursos Humanos e Desenvolvemento Profesional do Servizo Galego de Saúde, logo do informe das centrais sindicais CIG, CC.OO., UGT e CSI-CSIF, xunto coa Escola Galega de Administración Sanitaria, resolve facer pública a convocatoria para participar nos cursos que conforman o Plan de formación continua do persoal de institucións sanitarias dependentes do Servizo Galego de Saúde para o ano 2008 e que se poderán descargar da páxina web da escola (www.Fegas.), que deberá resolverse conforme as seguintes bases:
Primeira.-Obxecto.
Estas bases teñen por obxecto regular o acceso de aspirantes ao Plan de formación continua do Servizo Galego de Saúde do ano 2008 elaborado no marco do Acordo nacional de formación continua das administracións públicas.
Segunda.-Ámbito de aplicación.
O plan vai dirixido ao persoal que presta servizos nas institucións sanitarias xestionadas polo Servizo Galego de Saúde así como tamén nos servizos centrais e periféricos do citado organismo. Unha vez finalizado o proceso de estatutarización do persoal das fundacións públicas sanitarias ou empresas públicas asdscritas á Consellería de Sanidade, aqueles traballadores que obtivesen a condición de persoal estatutario poderán solicitar os cursos deste plan de formación.
Poderá participar nas accións formativas todo o persoal que preste servizos nas institucións sanitarias do Servizo Galego de Saúde e que cumpra os requisitos exixidos para cada curso, así como tamén os traballadores que obtivesen a condición de persoal estatutario das fundacións públicas sanitarias ou empresas públicas adscritas á Consellería de Sanidade.
Os traballadores das fundacións públicas adscritas á Consellería de Sanidade teñen acceso á formación polo disposto no Real decreto 1046/2003, do 1 de agosto, do Ministerio de Traballo e Asuntos Sociais, polo que se regula o subsistema de formación profesional continua, polo tanto non teñen acceso a este plan.
Terceira.-Solicitudes.
I. O persoal que desexe participar nestes cursos deberá presentar a solicitude vermella no modelo normalizado, que se poderá recoller nos servizos de recursos humanos das institucións sanitarias do Servizo Galego de Saúde ou descargar da páxina web da Fegas -www.Fegas.es-, e na cal constará, necesariamente, o informe expedido polo director da área correspondente, ou persoa na cal delegue, da institución sanitaria de que dependa. Os traballadores incluídos no artigo 45 da Lei 7/2004, galega para a igualdade de mulleres e homes, deberán facer constar este dato no espazo especificamente reservado para o efecto no modelo normalizado de solicitude e, ademais, xuntar a certificación orixinal ou fotocopia legalizada desta que acredite a súa situación. A antigüidade ou os servizos prestados no Sistema Nacional de Saúde serán acreditados polos aspirantes mediante a presentación da correspondente certificación ou certificacións orixinais, ou, no seu defecto, das fotocopias debidamente
compulsadas ou legalizadas destas, totalizadas en días, que serán expedidas pola institución sanitaria en que o solicitante estea prestando os seus servizos. A devandita certificación ou certificacións recollerán exclusivamente os servizos prestados polos aspirantes ata a data de publicación desta convocatoria no Diario Oficial de Galicia.
As certificacións presentadas polos aspirantes que non cumpran os requisitos exixidos anteriormente non serán en ningún suposto tidas en conta para participar nos cursos solicitados.
II. Os prazos de presentación de solicitudes serán os seguintes:
a) Para as edicións das accións formativas que inician a súa actividade con anterioridade ao día 30 de xuño de 2008, o prazo comezará o día seguinte ao da publicación desta resolución no Diario Oficial de Galicia e rematará o día 12 de febreiro de 2008.
b) Para as edicións das accións formativas que inician a súa actividade a partir do día 1 de setembro de 2008, o prazo comezará o día seguinte ao da publicación desta resolución no Diario Oficial de Galicia e rematará o día 20 de xuño de 2008.
III. As solicitudes, coa documentación acreditativa, dirixiranse á institución sanitaria onde terá lugar o desenvolvemento do curso. Non obstante, de optar o aspirante por presentar a citada documentación noutra institución, de conformidade co artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, a institución receptora remitiralle a dita documentación á institución sanitaria onde terá lugar o desenvolvemento do curso solicitado. Os aspirantes, con independencia do medio elixido para a presentación das súas solicitudes, deberán conservar tanto a parte inferior do modelo oficial de solicitude coma as copias da certificación ou, de ser o caso, certificacións dos servizos prestados presentadas, nas cales deberá figurar a data concreta da súa presentación ante a correspondente institución sanitaria.
Cuarta.-Selección.
I. Os criterios selectivos para participar nos cursos serán, con carácter xeral, os que a continuación se relacionan, agás que se estableza outro criterio ou criterios específicos para aqueles cursos en que así se especifique expresamente no anexo a esta resolución:
1. Ser necesariamente destinatario, de conformidade co establecido no anexo para cada curso. Excluiranse os solicitantes que xa teñan feito o mesmo curso en edicións anteriores.
O persoal MIR, FIR, BIR, QUIR e PIR, así como o ATS/DUE en formación obstétrico-xinecolóxica (matronas) e en saúde mental, poderá ser seleccionado para participar nos cursos incluídos no plan sempre que o contido do curso teña relación coa súa formación e, subsidiariamente, aos destinatarios preferentes. Non obstante o anterior, a asistencia deste persoal aos cursos realizarase, en todo caso, sen menoscabo da súa formación posgraduada, tras a autorización do seu titor, coordinador ou comisión docente.
2. Unha vez aplicado o criterio anterior, de existiren máis solicitudes que prazas, terán preferencia na selección os aspirantes que realicen tarefas máis directamente relacionadas co contido básico e obxectivos do curso, agás que houbese determinados criterios específicos de selección.
A relación directa das tarefas do posto de traballo do solicitante co contido básico e cos obxectivos virá acreditada pola certificación emitida polo centro de orixe do aspirante.
3. De continuar existindo un número maior de solicitudes que de prazas, terán prioridade, en primeiro lugar, os profesionais destinatarios que, cumprindo os requisitos anteriores, presten os seus servizos nas institucións sanitarias do Servizo Galego de Saúde con praza en propiedade; en segundo lugar, os profesionais que acrediten un vínculo temporal de duración, realizada ou prevista, igual ou superior a un ano ou figuren inscritos na categoría destinataria do curso como aspirantes na lista de promoción profesional temporal; en terceiro lugar seleccionaranse os profesionais solicitantes con vínculos temporais, con prioridade para os de maior tempo de servizos prestados acreditados, polo tanto con maior antigüidade ou servizos prestados no sistema nacional de saúde, na categoría destinataria do curso.
4. Por último, no caso de empate, resolverase por sorteo.
En cada un dos puntos anteriores, terán preferencia os aspirantes que nos últimos dous anos estean utilizando ou utilicen unha licenza de maternidade, un permiso de paternidade, unha redución de xornada ou excedencia para coidado de familiares, de acordo co previsto no artigo 45 da Lei 7/2004, para a igualdade de mulleres e homes na Comunidade Autónoma de Galicia.
II. A falsidade ou ocultación de datos esenciais para a selección dos aspirantes dará lugar á súa exclusión automática do curso solicitado, así como á imposibilidade de participar en ningún outro curso neste ano.
III. Salvo na baixa por maternidade, a situación de incapacidade temporal no momento da realización dos cursos impedirá a asistencia a estes. Esta circunstancia deberá comunicarse por escrito á Fegas ou ao delegado da Fegas na institución sanitaria onde terá lugar o desenvolvemento do curso para cubrir a vacante e evitar a penalización que implicaría a non-comunicación.
IV. Nas institucións sanitarias responsables da execución das correspondentes accións formativas procederase á constitución dunha comisión paritaria de baremación das solicitudes presentadas en que estarán presentes representantes da institución e das centrais sindicais asinantes do plan.
Quinta.-Publicación das listas de admitidos.
Rematado o prazo de presentación de solicitudes e unha vez efectuada a selección dos participantes polas correspondentes comisións paritarias de baremación, publicaranse no taboleiro de anuncios da institución onde vai ter lugar a actividade formativa e na páxina web da Fegas, cunha antelación de 15 días hábiles á data de comezo do curso. A partir do día seguinte ao da súa publicación, os interesados disporán dun prazo de 5 días hábiles para formular reclamacións ou solicitudes de revisión contra as puntuacións contidas nelas mediante escrito dirixido ás comisións paritarias de baremación.
Rematado o citado prazo e á vista das alegacións dos interesados, publicaranse as listas definitivas de aspirantes admitidos e excluídos aos cursos, nos mesmos lugares establecidos no punto anterior cunha antelación mínima de 5 días hábiles á data de comezo do curso.
Sexta.-Certificación de asistencia ou superación.
É obrigatoria a asistencia, a puntualidade e a permanecia en todas as sesións dos cursos. Calquera ausencia non xustificada ou xustificada insuficientemente será impeditiva da expedición do certificado acreditativo da participación no curso.
Unicamente se poderá autorizar a ausencia por causas xustificadas documentalmente e que, en ningún caso, poderá superar o 15% das horas lectivas.
O certificado ou diploma acreditativo de asistencia será expedido pola Escola Galega de Administración Sanitaria.
Ademais, no suposto de que os cursos incluídos no presente plan exixan a realización dalgunha proba de avaliación de coñecementos dos participantes, xa sexa por establecelo así a súa normativa reguladora ou o propio programa e contido do curso, a Escola Galega de Administración Sanitaria expedirá o correspondente certificado de superación do curso exclusivamente aos alumnos que sexan declarados aptos na dita proba de avaliación.
Sétima.-Modificacións.
I. A escola Galega de Administración Sanitaria poderá modificar os contidos e o desenvolvemento dos cursos, co fin de adaptalos ás continxencias que poidan xurdir.
Así mesmo, as datas e horarios previstos no anexo para cada unha das actividades formativas poderán ser modificadas por cuestións organizativas. En tal suposto, notificaráselles o cambio de xeito individual aos participantes seleccionados con anterioridade ao comezo do curso.
II. No suposto de que o número de admitidos sexa inferior ao 50% das prazas convocadas, a División de Recursos Humanos e Desenvolvemento Profesional do Servizo Galego de Saúde e a Escola Galega de Administración Sanitaria reservarán para si o dereito de suspender a realización do curso de que se trate, utilizando para o efecto os medios de notificación aos interesados previstos na normativa vixente.
Oitava.-Medios materiais.
Os distintos centros de atención primaria e especializada do Servizo Galego de Saúde en que se impartan as actividades incluídas neste plan deberanlle proporcionar á Fegas as aulas, co equipamento de medios audiovisuais axeitados para a actividade de que se trate.
Igualmente, correrá a cargo dos centros o aseguramento e a responsabilidade civil derivada da realización neles dos distintos cursos incluídos neste plan.
Novena.-Anulación de reserva.
Se o aspirante definitivamente seleccionado para a realización dunha actividade docente decide non asistir a ela, deberá comunicarlle a súa renuncia, vía fax ou correo electrónico, á Fegas ou ao delegado da Fegas na institución sanitaria onde terá lugar o desenvolvemento do curso con, como mínimo, catro días hábiles de antelación á súa data de inicio.
De non facelo así, e salvo motivo xustificado, non será admitido en ningunha outra actividade formativa nos próximos 12 meses.
Décima.-Financiamento.
En razón dos fondos con que se financian estas accións formativas, a súa realización efectiva está condicionada á aprobación definitiva do acordo e a transferencia de fondos por parte do Instituto Nacional de Administración Pública.
Santiago de Compostela, 3 de xaneiro de 2008.
Antonio José Fernández Paniagua	María Berta Rivera Castiñeira
Director xeral da División	Directora da Escola Galega
de Recursos Humanos	de Administración Sanitaria
e Desenvolvemento Profesional
do Servizo Galego de Saúde